नहीं लिखना आया, नहीं लिख सकी, पिता ही आंखों के सामने आते रहे, सिर्फ खेती को लहलहाते देखा ,पिताजी रोज खेत पर जाते थे जो करीब 12 किलोमीटर दूर था याद नहीं एकड़ में कितनी खेती थी,और वापसी में ताज़ी सब्जियां ,भाजियां लाते उनमें से कई भाजियां तो अब मिलती ही नहीं जो दादी माँ से बनवाती थी ,जब छोटी थी तो जिद्द करती मोटरसाइकिल "राजदूत" पर आगे बैठने की मोटरसाईकिल पर पिताजी आगे बैठा लेते,और हेंडल पकड़ाते पकड़ाते कब चलाना सीखा दिया मुझे पता ही नहीं लगा, नदी में पानी बहुत कम होता तो जब मोटरसाईकिल तेजी से निकालनी पड़ती तो दोनों ओर उड़ते फव्वारें की बौछार में जो मजा आता, अब दुनिया के किसी वॉटरपार्क में नहीं महसूस किया या कराया जा सकता ,जब नदी में थोड़ा ज्यादा पानी होता तो बैल जोतकर छकड़े पर जाते ,कई बार बैलगाड़ी से बनी हवाई पट्टी के बीच दौड़ लगाती ऊपर उड़ती चिड़िया से रेस लेकर ,रास्ते में बेर की झाड़ियां रोक लेती और चिड़िया से हार जाने का बहाना मिल जाता....